SKRIFTLIG FORESPØRGSEL P-2111/01

af Rosa Miguélez Ramos (PSE) til Kommissionen

(10. juli 2001)

Om: Udviklingssamarbejde og fiskeri

Selv om de internationale fiskeriaftaler er handelsaftaler, så indeholder de også sektioner, der vedrører udvikling af fiskerisektoren i signatarstaten, f.eks. støtte til uddannelse og forskning.

Det er imidlertid inden for rammerne af Fællesskabets politik for udviklingssamarbejde at lokale fiskeriudviklingsprojekter i udviklingslandene finansieres.

Hvilke udviklingsprojekter inden for fiskerisektoren i udviklingslandene er hidtil blevet finansieret inden for rammerne af Fællesskabets politik for udviklingssamarbejde?

Svar afgivet på Kommissionens vegne af Poul Nielson

(12. oktober 2001)

Kommissionen har understreget, at den har til hensigt at skabe større sammenhæng mellem udviklingspolitikken og den politik, der føres inden for andre områder, der kan have indflydelse på udviklingslandene. Der er mere en 15O mio. fattige mennesker i verden, som er afhængige af fiskerisektoren, og det er en sektor, der i mange udviklingslande er en vigtig kilde til udenlandsk valuta.

EF har med sin godkendelse af FAO's adfærdskodeks for ansvarligt fiskeri anerkendt, at småfiskeri har betydning for beskæftigelsen og fødevaresikkerheden.

Ifølge Kommissionens tal blev der i perioden fra 1980 til 2001 (31. juli 2001) iværksat i alt 334 programmer, projekter eller aktioner til støtte for fiskerisektoren i udviklingslandene. Af disse er 289 iværksat i stater i Afrika, Vestindien og Stillehavet (AVS-lande), 31 i oversøiske lande og territorier og 14 i lande i Asien, Latinamerika og Middelhavsområdet. Den 31. juli 2001 beløb EF's kumulative forpligtelse sig til 421 mio. EUR, hvoraf 254 mio. EUR blev ydet til AVS-landene, 30 mio. EUR til oversøiske lande og territorier og 137 mio. EUR til lande i Asien, Latinamerika og Middelhavsområdet; ressourcerne kommer fra Den Europæiske Udviklingsfond og Kommissionens årlige budgetter.

Der er ydet støtte til forskellige former for fiskeri bl.a. til fiskeri i søer og vandløb, laguner, kystfiskeri og fiskeri på åbent hav, småfiskeri og industrielt fiskeri og en række andre særlige aktiviteter som f.eks. akvakultur, dyrkning af perler og tang samt fiskeopdræt i rismarker.

Støtten er ydet til bl.a. analyser, forvaltning og overvågning af marine ressourcer, forvaltning af biodiversiteten, indsamling af statistiske data, oprettelse af databaser, feasibility-analyser, forskning, forsøg, uddannelse, oplysning, udvidelser og almindelig faglig bistand.

Støtten har fokuseret på forskellige aspekter af fiskerisektoren bl.a. på lovgivning, fiskebestandens bevarelse, overvågning, planlægning, fangstinspektioner, overholdelse af Fællesskabets hygiejnekrav, kontrolfaciliteter (laboratorier), bearbejdning, pakning, dåseemballering, eksport og markedsføring, fartøjer og fiskeriudstyr, havneanlæg og anlæg til dybfrysning og oplagring og reduktion af tab efter fangst.

Nogle projekter har koncentreret sig om bestemte arter, f.eks. om tun, ørred, sværdfisk, ål og rejer.

Omkostningsmæssigt er de største programmer/projekter følgende:

a) i AVS-landene:

- Udviklingsprogram for marine ressourcer, Stillehavsområdet, 10,7 mio. EUR

- Forskningsprojekt om fiskeriet i Lake Victoria, Østafrika, 8,4 mio. EUR

- Uddannelse og støtte til privates engagement i fiskerisektoren i de stater, der er medlemmer af IGAD (mellemstatslig myndighed for udvikling), Østafrika, 8,0 mio. EUR

- Bedre fangstudnyttelse ved småfiskeri, Vestafrika, 8,0 mio. EUR

- Udviklingsprojekt om fiskeri i søer, Etiopien, 7,5 mio. EUR

- Fiskeri i Guineabugten, 7,2 mio. EUR

- Tunfiskeri i Det Indiske Ocean, 6,5 mio. EUR

b) i de oversøiske lande og territorier:

- Program for stillehavsområdets marine ressourcer, 11,4 mio. EUR

- Udvikling af fiskeflåden, Fransk Polynesien, 6,2 mio. EUR

- Modernisering af Saint Pierre havn, Saint Pierre og Miquelon, 2,6 mio. EUR

c) i lande i Asien, Latinamerika og Middelhavsområdet:

- Det fjerde fiskeriudviklingsprojekt, Yemen, 44,5 mio. EUR

- Udvikling af fiskeriet i søer og vandløb, Indien, 25,2 mio. EUR

- Fiskeriprogrammet, Sydamerika, 25 mio. EUR

- Støtte til udvikling af småfiskeri Algeriet, 15,6 mio. EUR

- Regionalprogram for fiskeri, Sydamerika, 9,4 mio. EUR

- Udvikling af Fujians havfiskeri, Kina, 6,2 mio. EUR.